**Ministru kabineta noteikumu projektu**

**“Grozījumi Ministru kabineta 2012. gada 18. decembra noteikumos Nr. 881 „Kārtība, kādā veic brucelozes profilakses un apkarošanas pasākumus govīm”” un “Grozījumi Ministru kabineta 2011. gada 20. decembra noteikumos Nr. 988 „Kārtība, kādā veic brucelozes profilakses un apkarošanas pasākumus aitām un kazām””**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **Tiesību akta projekta anotācijas kopsavilkums** | | |
| Mērķis, risinājums un projekta spēkā stāšanās laiks (500 zīmes bez atstarpēm) | | Ministru kabineta noteikumu projekti „Grozījumi Ministru kabineta 2012. gada 18. decembra noteikumos Nr. 881 „Kārtība, kādā veic brucelozes profilakses un apkarošanas pasākumus govīm”” un „Grozījumi Ministru kabineta 2011. gada 20. decembra noteikumos Nr. 988 „Kārtība, kādā veic brucelozes profilakses un apkarošanas pasākumus aitām un kazām” (turpmāk – noteikumu projekti) sagatavoti, lai precizētu tiesību normas par govju, aitu un kazu brucelozes oficiāli brīvas novietnes statusu saglabāšanu, nosakot, ka dzīvnieku īpašnieks vai turētājs saglabā oficiāli brīvas novietnes statusu, nodrošinot kontroles paraugu laboratoriskos izmeklējumus.  Noteikumu projekti stāsies spēkā nākamajā dienā pēc izsludināšanas oficiālajā izdevumā „Latvijas Vēstnesis”. |
| **I. Tiesību akta projekta izstrādes nepieciešamība** | | |
| 1. | Pamatojums | 1. Zemkopības ministrijas iniciatīva, ņemot vērā Pārtikas un veterinārā dienesta ierosinājumu.  2. Veterinārmedicīnas likuma 25. panta 4. punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Patlaban spēkā ir Ministru kabineta 2011. gada 20. decembra noteikumi Nr. 988 „Kārtība, kādā veic brucelozes profilakses un apkarošanas pasākumus aitām un kazām” (turpmāk – noteikumi Nr. 988), kas nosaka brucelozes ierosinātāja *Brucella melitensis* profilakses un apkarošanas kārtību aitām un kazām saskaņā ar Eiropas Padomes 1991. gada 28. janvāra Direktīvas 91/68/EEK par dzīvnieku veselības prasībām, kas ietekmē aitu un kazu tirdzniecību Kopienā, (turpmāk – Direktīva 91/68/EEK) A un C pielikuma nosacījumiem.  Tāpat patlaban spēkā ir Ministru kabineta 2012. gada 18. decembra noteikumi Nr. 881 „Kārtība, kādā veic brucelozes profilakses un apkarošanas pasākumus govīm” (turpmāk – noteikumi Nr. 881), kas nosaka brucelozes ierosinātāja *Brucella abortus* profilakses un apkarošanas kārtību govju sugas dzīvniekiem saskaņā ar Eiropas Padomes 1964. gada 26. jūnija Direktīvas 64/432/EEK par dzīvnieku veselības problēmām, kas ietekmē liellopu un cūku tirdzniecību Kopienā, (turpmāk – Direktīva 64/432/EEK) A pielikuma II nodaļas nosacījumiem, Eiropas Padomes 1977. gada 17. maija Direktīvu 77/391/EEK, ar ko ievieš Kopienas pasākumus liellopu brucelozes, tuberkulozes un leikozes izskaušanai, un Eiropas Padomes 1977. gada 13. decembra Direktīvu 78/52/EEK, kas ievieš Kopienas kritērijus valstu plāniem liellopu brucelozes, tuberkulozes un enzootiskās leikozes paātrinātai izskaušanai.  Kazu un aitu bruceloze (ierosinātājs *Brucella melitensis*) un govju bruceloze (ierosinātājs *Brucella abortus*) (turpmāk – bruceloze) ir zoonoze.  Eiropas Parlamenta un Padomes 2016. gada 9. marta Regula (ES) 2016/429 par pārnēsājamām dzīvnieku slimībām un ar ko groza un atceļ konkrētus aktus dzīvnieku veselības jomā (“Dzīvnieku veselības tiesību akts”) ir piemērojama no 2021. gada 21. aprīļa. Tā nosaka aizsardzības pasākumus dzīvnieku slimību gadījumā, tostarp no brucelozes oficiāli brīvas valsts statusa saglabāšanas nosacījumus. Svarīgi, lai pret aitu, kazu un govju brucelozi Latvijā tiktu īstenoti nepārtraukti pasākumi un valsts varētu saglabāt no brucelozes oficiāli brīvas valsts statusu.  Spēkā esošajos noteikumos Nr. 988 un noteikumos Nr. 881 ietverti arī nosacījumi par to, kā novietnei tiek saglabāts novietnes statuss, kad Latvija ir ieguvusi un saglabājusi no brucelozes oficiāli brīvas valsts statusu. Tāpat noteikumi Nr. 988 un noteikumi Nr. 881 nosaka pienākumus dzīvnieku īpašniekiem vai turētājiem un iesaistītajām institūcijām, kā arī novietnes statusa piešķiršanas, saglabāšanas vai atcelšanas kārtību, kad Latvija ir zaudējusi no brucelozes oficiāli brīvas valsts statusu, personu un institūciju kompetenci, dzīvnieku pārvadāšanas ierobežojumus, rīcību ar dzīvnieku izcelsmes produktiem, kas iegūti no dzīvnieka, par kuru ir bijušas aizdomas par saslimšanu ar brucelozi vai kuram apstiprināta brucelozes diagnoze.  Latvijai no aitu un kazu brucelozes oficiāli brīvas valsts statuss noteikts ar Eiropas Komisijas 2010. gada 17. novembra Lēmumu 2010/695/ES, ar ko groza Lēmuma 93/52/EEK pielikumus attiecībā uz Igaunijas, Latvijas un Baleāru salu autonomā apgabala Spānijā atzīšanu par oficiāli brīvu no brucelozes (*B. melitensis*) un ar ko groza Lēmuma 2003/467/EK I un II pielikumu attiecībā uz Igaunijas atzīšanu par oficiāli brīvu no tuberkulozes un brucelozes attiecībā uz liellopu ganāmpulkiem.  Savukārt no govju brucelozes oficiāli brīvas valsts statuss noteikts ar Eiropas Komisijas 2012. gada 19. aprīļa Īstenošanas lēmumu 2012/204/ES, ar ko groza Lēmuma 2003/467/EK pielikumus attiecībā uz Latvijas pasludināšanu par oficiāli no brucelozes brīvu dalībvalsti un dažu Itālijas, Polijas un Portugāles reģionu pasludināšanu par oficiāli no tuberkulozes, brucelozes un govju enzootiskās leikozes brīviem reģioniem.  Lai Latvija saglabātu no brucelozes oficiāli brīvas valsts statusu un izpildītu noteikumos Nr. 881 un Nr. 988 pārņemtās Eiropas Savienības noteiktās prasības, tostarp Direktīvas 64/432/EEK A pielikuma II daļas 8. punkta “b” apakšpunktu un Direktīvas 91/68/EEK A pielikuma 1. nodaļas II daļas 2. punkta “i” apakšpunkta pirmo un otro rindkopu, kā arī pasargātu dzīvnieku īpašniekus no finansiālā sloga un nākotnē neradītu zaudējumus aitu, kazu un govju nozarei, ja valsts zaudētu no brucelozes oficiāli brīvas valsts statusu, kā arī lai izvairītos no tiesvedības darbiem saistībā par novietnes statusa saglabāšanas pienākumu un no ļaunprātīgas situācijas izmantošanas, noteikumu projektā ir noteikta nepārprotama un skaidra tiesību norma, ka dzīvnieku īpašniekam vai turētājam ir pienākums saglabāt no brucelozes oficiāli brīvas novietnes statusu, nodrošinot kontroles paraugu laboratoriskos izmeklējumus uz aitu, kazu un govju brucelozi.  Latvija saglabā no brucelozes oficiāli brīvas valsts statusu, ja 99,8 % dzīvnieku novietņu ir piešķirts no brucelozes brīvas novietnes statuss.  Ja Latvija zaudētu no brucelozes oficiāli brīvas valsts statusu, visiem dzīvnieku īpašniekam vai turētājiem laboratoriskie izmeklējumi novietnes statusa saglabāšanai būtu jāveic biežāk un vairāk.  Pēc Lauksaimniecības datu centra (turpmāk – datu centrs) informācijas, 2019. gada septembrī Pārtikas un veterinārais dienests (turpmāk – dienests) ir piešķīris no brucelozes brīvas novietnes statusu 24 864 novietnēm – 3674 aitu novietnēm, 2200 kazu novietnēm un 18 990 govju novietnēm, t.i., visām novietnēm, kurās tiek ievēroti novietnes statusu saglabāšanas nosacījumi.  Pašlaik, kad Latvijai ir no brucelozes oficiāli brīvas valsts statuss, lai novietnes saglabātu minēto statusu, dienests saskaņā ar:  1) noteikumos Nr. 988 noteiktajām prasībām katru gadu izlases veidā nosaka kontroles paraugu skaitu seroloģiskajiem izmeklējumiem aitu un kazu sugas dzīvniekiem, kas vecāki par sešiem mēnešiem, bet ne mazāk kā 5% no kopējā dzīvnieku skaita valstī. 2018. gadā Latvijā veikti 95% no plānotajiem izmeklējumiem kazām uz brucelozi, salīdzinoši 2017. gadā – 67%. Savukārt 2018. gadā Latvijā veikti 96% no plānotajiem aitu izmeklējumiem uz brucelozi, bet 2017. gadā – 84%. Pozitīvi rezultāti līdz šim nav konstatēti;  2) noteikumos Nr. 881 noteiktajām prasībām katru gadu izlases veidā nosaka novietņu skaitu kontroles paraugu seroloģiskajiem izmeklējumiem govju sugas dzīvniekiem, kas vecāki par 24 mēnešiem, ne mazāk kā 20% novietņu no kopējā novietņu skaita valstī. 2018. gadā Latvijā veikti 95% no plānotajiem govju brucelozes izmeklējumiem govju novietnēs, salīdzinoši 2017. gadā – 92%. Pozitīvi rezultāti līdz šim nav konstatēti.  Ievērojot minēto, noteikumos Nr. 881 un noteikumos Nr. 988 jānosaka regulējums no brucelozes oficiāli brīvas novietnes statusa piešķiršanai gadījumos, kad dzīvnieku īpašnieks vai turētājs nav nodrošinājis kontroles paraugu izmeklējumus (noteikumu projekta 8. punkts – noteikumu 26.1 un 28.1 punkts).  No brucelozes oficiāli brīvas valsts statusa saglabāšana lielā mērā atkarīga ir no katra dzīvnieku īpašnieka vai turētāja rīcības un vēlmes saglabāt novietnes statusu. Dienests nav tiesīgs uzspiest novietnes īpašniekam vai turētājam veikt izmeklējumus uz brucelozi noteiktajam dzīvnieku skaitam, ja attiecīgā novietne nevēlas saglabāt piešķirto novietnes statusu. Pašreizējā noteikumos Nr. 988 un Nr. 881 noteiktā brucelozes profilakses pasākumu kārtība, pastāvot nosacījumam, ka Latvija saglabā no brucelozes oficiāli brīvas valsts statusu, aitu, kazu un govju nozarei gan ir finansiāli izdevīga, jo izmeklējumi dzīvnieku īpašniekam vai turētājam jāveic provizoriski vienu reizi piecos gados. Novietnes saglabā novietnes statusu, un tas ļauj brīvi tirgoties ar dzīvniekiem Eiropas Savienības kopējā tirgū, turklāt, ja ir aizdomas par inficēšanos vai saslimšanu ar brucelozi, tiek segti laboratoriskie izmeklējumi saskaņā ar noteikumu Nr. 988 un noteikumu Nr. 881 nosacījumiem un dzīvnieku īpašnieks slimības apkarošanas laikā var iegūt kompensāciju līdz 50% no dzīvnieka kautproduktu vērtības atbilstoši Veterinārmedicīnaslikumā 38. panta pirmās daļas 1. punktā noteiktajam.  Tādējādi, lai valsts varētu saglabāt no brucelozes oficiāli brīvas valsts statusu un izpildīt noteikumos Nr. 988 un Nr. 881 pārņemtās Eiropas Savienības noteiktās prasības, kas noteiktas šīs anotācijas I sadaļas 4. punktā minētajos Eiropas Savienības normatīvajos aktos,kā arī pasargātu dzīvnieku īpašniekus no finansiālā sloga un nākotnē neradītu zaudējumus aitu, kazu un govju nozarei, ja valsts zaudētu no brucelozes oficiāli brīvas valsts statusu, noteikumos Nr. 881 (projekta 4., 5., 6. punkts – noteikumu 18.1, 19., 27. punkts) un noteikumos Nr. 988 (projekta 6. punkts – noteikumu 24. punkts) ir jāprecizē tiesību normas par novietnes statusu saglabāšanu, nosakot, ka dzīvnieku īpašniekam vai turētājam ir pienākums saglabāt no brucelozes oficiāli brīvas novietnes statusu.  Pašlaik jau ir noteikta prasība par to, ka datu centra datubāzē oficiāli brīvas novietnes statuss tiek reģistrēts ar apzīmējumu “oficiāli brīvs” un brīvas novietnes statuss – “pretendē uz oficiāli brīvs”. Lai dzīvnieku īpašniekam vai turētājam būtu nepārprotami skaidrs novietnei piešķirtā statusu apzīmējums, noteikumos Nr. 881 un noteikumos Nr. 988 jānosaka prasība par piešķirtā novietnes statusa apzīmēšanu datu centra datubāzē (projekta 1. punkts – noteikumu 6.1punkts).  Tā kā līdz kārtējā gada beigām krasi mainās dzīvnieku un novietņu skaits, ir nepieciešams precizēt noteikumu Nr. 881 un noteikumu Nr. 988 7. un 8. punktu (projekta 2. un 3. punkts) un pagarināt noteiktos termiņus, paredzot, ka:  1) dienests līdz kārtējā gada 31. oktobrim iesniedz datu centrā informāciju par nepieciešamo kontroles paraugu skaitu un to atlases kritērijiem (spēkā esošajos noteikumos – līdz 1. septembrim);  2) datu centrs līdz kārtējā gada 31. decembrim sagatavo un ievieto savā tīmekļvietnē informāciju dzīvnieku īpašniekiem vai turētājiem un dienestam – par dzīvnieku reģistrā reģistrētajām novietnēm, kurās dzīvniekiem ir nepieciešami kontroles paraugu izmeklējumi nākamajā gadā (spēkā esošajos noteikumos – līdz 31. oktobrim).  Noteikumu Nr. 881 28. un 29. punktā (projekta 7. un 9. punkts):  1) jāparedz, ka dienests turpmāk ik gadu nosaka izlases kārtībā nepieciešamos kontroles paraugu izmeklējumus tā, lai noteiktu slimības izplatību 0,1 % dzīvnieku populācijā vai 0,2% govju novietnēs ar 95 % ticamību un tā pastāvīgi uzraudzītu situāciju valstī, nodrošinātu govju brucelozes agrīnu atklāšanu un augstu patērētāja drošības līmeni;  2) jāprecizē nosacījums, ka valsts saglabā no brucelozes oficiāli brīvas valsts statusu, ja seroloģisko izmeklējumu rezultāti ir negatīvi.  Savukārt noteikumos Nr. 988 ir nepieciešams redakcionāli precizēt:  1) institūta nosaukumu (projekta 4. punkts – noteikumu 9. punkts);  2) nosacījumu, ka institūts pēc parauga laboratoriskā izmeklējuma tā rezultātus nosūta elektroniski dienestam un tā attiecīgajai teritoriālajai struktūrvienībai, ja iegūts pozitīvs rezultāts, lai savstarpēji saskaņotu noteikumus Nr. 881 un Nr. 988 un novērstu atšķirīgas nosūtīšanas iespējas (projekta 5. punkts – noteikumu 14.3. apakšpunkts);  3) nosacījumu, ka dienests nepieciešamos kontroles paraugu izmeklējumus nosaka par visu valsti kopumā. Dažkārt dienests saskaras ar dzīvnieku īpašniekiem, kas izmeklējamo dzīvnieku skaitu un procentuālo izteiksmi attiecina tikai uz savu dzīvnieku novietni (projekta 7. punkts – noteikumu 25. punkts).  Noteikumu projektu pieņemšana pilnībā atrisinās minētās problēmas. |
| 3. | Projekta izstrādē iesaistītās institūcijas un publiskas personas kapitālsabiedrības | Pārtikas un veterinārais dienests un Lauksaimniecības datu centrs |
| 4. | Cita informācija | Eiropas Savienības dalībvalstis vai to teritorijas, kurām piešķirts:  1) no aitu un kazu brucelozes (*B. melitensis*) oficiāli brīvas valsts statuss vai no aitu un kazu brucelozes (*B. melitensis*) oficiāli brīvi dalībvalstu reģioni ir noteikti Komisijas 1992. gada 21. decembra Lēmuma 93/52/EEK, ar ko nosaka dažu dalībvalstu vai reģionu atbilstību prasībām attiecībā uz brucelozi (*B. melitensis*) un saskaņā ar šīm prasībām piešķir tām tādas dalībvalsts vai reģiona statusu, kas ir oficiāli brīvi no šīs slimības, I pielikumā;  2) no govju brucelozes oficiāli brīvas valsts statuss vai no govju brucelozes oficiāli brīvi dalībvalstu reģioni ir noteikti Komisijas 2003. gada 23. jūnija lēmuma 2003/467/EK, ar ko nosaka no tuberkulozes, brucelozes un govju enzootiskās leikozes oficiāli brīvu statusu dažām dalībvalstīm un dalībvalstu reģioniem attiecībā uz liellopu ganāmpulkiem, II pielikumā. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekti attiecas uz aitu, kazu un govju sugas dzīvnieku īpašniekiem vai turētājiem, kuriem būs pienākums saglabāt piešķirto novietnes statusu.  Pēc Lauksaimniecības datu centra informācijas, Latvijā 2020. gada 1. janvārī ir reģistrēti:  1) 3272 aitu sugas dzīvnieku īpašnieki un 131 453 aitu sugas dzīvnieki;  2) 2024 kazu sugas dzīvnieku īpašnieki un 13 484 kazu sugas dzīvnieki;  3) 18 695 govju sugas dzīvnieku īpašnieki un 410 836 govju sugas dzīvnieki. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekti uzņēmējdarbības vidi skars tikai tad, ja Latvija zaudēs no brucelozes oficiāli brīvas valsts statusu, jo novietnes statusa saglabāšanai laboratoriskie izmeklējumi dzīvnieku īpašniekam vai turētājiem tad būs jāveic biežāk un vairāk, bet tas radītu papildu finansiālo slogu. Tāpat uzņēmējdarbības vide tiks skarta, ja aitu, kazu vai govju sugas dzīvnieku ganāmpulkā tiks konstatēts brucelozes saslimšanas gadījums. Latvijā, izplatoties brucelozei, var tikt ierobežota lopkopība un ar to saistītā piena nozare (piena produktu ražošana un izplatīšana, aitu, kazu un govju sugas dzīvnieku, to spermas, olšūnu un embriju izplatīšana, tirdzniecība), kā arī blakusproduktu nozare (dzīvnieku izcelsmes produktu izplatīšana un tirdzniecība), jo aitu, kazu un govju sugas dzīvnieku izcelsmes blakusprodukti, kas satur specifiskā riska materiālu, ir pirmās kategorijas materiāls. Ievērojot minēto, aitu, kazu un govju sugas dzīvnieku izcelsmes blakusproduktus pārstrādā vai likvidē, piemērojot Eiropas Parlamenta un Padomes 2009. gada 21. oktobra Regulā (EK) Nr. [1069/2009](http://eur-lex.europa.eu/LexUriServ/LexUriServ.do?uri=CONSLEG:2009R1069:20101109:LV:HTML), ar ko nosaka veselības aizsardzības noteikumus attiecībā uz dzīvnieku izcelsmes blakusproduktiem un atvasinātajiem produktiem, kuri nav paredzēti cilvēku patēriņam, un ar ko atceļ Regulu (EK) Nr. [1774/2002](http://eur-lex.europa.eu/LexUriServ/LexUriServ.do?uri=CONSLEG:2002R1774:20090807:LV:HTML), (Dzīvnieku izcelsmes blakusproduktu regula) un Eiropas Komisijas 2011. gada 25. februāra Regulā (ES) Nr. 142/2011, ar kuru īsteno Eiropas Parlamenta un Padomes Regulu (EK) Nr. 1069/2009, ar ko nosaka veselības aizsardzības noteikumus attiecībā uz dzīvnieku izcelsmes blakusproduktiem un atvasinātajiem produktiem, kuri nav paredzēti cilvēku patēriņam, un īsteno Padomes Direktīvu 97/78/EK attiecībā uz dažiem paraugiem un precēm, kam uz robežas neveic veterinārās pārbaudes atbilstīgi minētajai direktīvai, noteiktās pārstrādes metodes un nosacījumus, kas novērš slimības ierosinātāja izplatīšanās iespēju. Izmaksas par līķu savākšanu un likvidēšanu tiks segtas no valsts budžeta apakšprogrammā 70.06.00 „Izdevumi citu Eiropas Savienības politiku instrumentu projektu un pasākumu īstenošanai” iekļautajai funkcijai „Dzīvnieku infekcijas slimību profilakses un apkarošanas, mikroorganismu rezistences uzraudzības, kā arī pārtikas produktu nekaitīguma un kvalitātes nodrošināšanas pasākumi” piešķirtajiem finanšu līdzekļiem.  Tāpat 2020. gadā un turpmākajos gados nepieciešamais finansējums, ja rastos aizdomas par saslimšanu ar brucelozi vai tiktu apstiprināta brucelozes diagnoze, tiks nodrošināts no valsts budžeta līdzekļiem, izmantojot valsts budžeta Zemkopības ministrijas apakšprogrammā 70.06.00 „Izdevumi citu Eiropas Savienības politiku instrumentu projektu un pasākumu īstenošanai” plānoto finansējumu brucelozes uzraudzības programmas īstenošanai. |
| 3. | Administratīvo izmaksu monetārs novērtējums | Projektā ietvertajam tiesiskajam regulējumam nav ietekme uz administratīvajām izmaksām (naudas izteiksmē), un tas nerada papildu administratīvo slogu mērķgrupai, ko veido juridiskas personas (dienests un datu centrs). |
| 4. | Atbilstības izmaksu monetārs novērtējums | Savukārt projektā ietvertajam tiesiskajam regulējumam ir ietekme uz atbilstības izmaksām (naudas izteiksmē), un tas rada papildu atbilstības izmaksas mērķgrupai, ko veido fiziskas personas (aitu, kazu vai govju sugas dzīvnieku īpašnieki vai turētāji), kuras pašlaik neizpilda noteikumu Nr. 881 un noteikumu Nr. 988 nosacījumus par novietnes statusu saglabāšanu.  Monetārais atbilstības prasību novērtējums:  1) ja pastāv pašreizējās novietņu statusu saglabāšanas prasības, kad Latvija saglabā no brucelozes oficiāli brīvu valsts statusu un izpilda noteikumos Nr. 988 noteiktos nosacījumus aitu un kazu brucelozes uzraudzībai – katru gadu seroloģiski izmeklēt 5% no kopējā aitu un kazu sugas dzīvnieku skaita valstī (dzīvniekus, kas vecāki par sešiem mēnešiem). Pēc www.ldc.gov.lv datiem, 2020. gada 1. janvārī ir reģistrēti 90 947 aitu un kazu sugu dzīvnieki, kas vecāki par sešiem mēnešiem, no tiem 5% no kopējā dzīvnieku skaita – 4729 dzīvnieku. Kopā valstī aitu un kazu brucelozes uzraudzība gadā izmaksā 4303 EUR, t.i., asins paraugu laboratoriskā izmeklēšana ar Roz-Bengala reakciju (turpmāk – RBR) 0,91 EUR \* 4729 gab. = 4303,39 EUR. Tātad kopā valstī aitu un kazu brucelozes uzraudzība izmaksā 4303,39 EUR gadā. Izlases kārtībā izmeklējumi dzīvnieku īpašniekam jāveic apmēram vienu reizi piecos gados;  2) ja pastāv pašreizējās novietņu statusu saglabāšanas prasības, kad Latvija saglabā no brucelozes oficiāli brīvu valsts statusu un izpilda noteikumos Nr. 881 noteiktos nosacījumus govju brucelozes uzraudzībai – katru gadu seroloģiski izmeklēt govju sugas dzīvniekus, kas vecāki par 24 mēnešiem, 20% novietņu no kopējā novietņu skaita valstī. Pēc www.ldc.gov.lv datiem, 2020. gada 1. janvārī ir reģistrēti 227 860 govju sugas dzīvnieku, kas vecāki par 24 mēnešiem, un reģistrētas 18 695 novietnes, no tiem 20% no kopējā novietņu skaita – 3739 novietnes. Tādējādi var aprēķināt, ka vidēji novietnē tiek turēti 12 dzīvnieki un, izmeklējot dzīvniekus 3739 novietnēs, kopā tiek izmeklēti 44 868 govju sugas dzīvnieki. Kopā valstī govju brucelozes uzraudzība gadā izmaksā 40 830 EUR, t.i., RBR 0,91 EUR \* 44 868 gab. = 40 829,88 EUR. Tātad kopā valstī govju brucelozes uzraudzība izmaksā 40 829,88 EUR gadā. Izlases kārtībā izmeklējumi dzīvnieku īpašniekam jāveic apmēram vienu reizi piecos gados.  Kopā valstī brucelozes uzraudzības izmaksas ir šādas: 4303,39 EUR + 40 829,88 EUR = 45 133,27 EUR.  Tā kā pašlaik 1,4% dzīvnieku īpašnieki vai turētāji neizpilda (159 no 23 556, jeb 1,4%) novietnes statusu saglabāšanas nosacījumus, tiem provizoriskās novietnes statusa saglabāšanas izmaksas būtu šādas: 45 133,27 \* 1,4 % / 100% = 631,87 EUR.  Aprēķins un monetārais novērtējums atbilstības izmaksu samazinājumam, ja Latvija zaudētu tai piešķirto no brucelozes oficiāli brīvas valsts statusu:  1) Latvijā iestājas cita aitu vai kazu brucelozes izmeklēšanas shēma, kas paredz izmeklēt ar RBR divas reizes gadā visi aitu un kazu sugas dzīvnieki, kas vecāki par sešiem mēnešiem. Provizoriskajā finansiālās ietekmes aprēķinā šādai izmeklējumu shēmai par sākotnējiem datiem ņemts aitu un kazu skaits pēc www.ldc.gov.lv datiem, paredzot, ka visi RBR izmeklējuma rezultāti būs negatīvi. Pēc www.ldc.gov.lv datiem, 2020. gada 1. janvārī Latvijā bija reģistrēti 90 947 aitu un kazu sugu dzīvnieki, kas vecāki par sešiem mēnešiem un kas būtu jāizmeklē divas reizes gadā ar RBR, t.i., 90 947 gab. x 2 x 0,91 EUR = 165 523,54 EUR. Tātad kopā valstī aitu un kazu brucelozes uzraudzība izmaksātu 165 523,54 EUR gadā;  2) Latvijā iestājas cita govju brucelozes izmeklēšanas shēma, ko izvēlas dienests un kas jāīsteno piecus gadus, un rezultātiem jābūt negatīviem, lai Latvija atkal varētu pretendēt uz oficiāli brīvas valsts statusu. Viena no lētākajām izmeklēšanas shēmām paredz divas reizes gadā ar RBR izmeklēt visus govju sugas dzīvniekus, kas vecāki par 12 mēnešiem. Provizoriskajā finansiālās ietekmes aprēķinā šādai izmeklējumu shēmai par sākotnējiem datiem ņemts govju skaits pēc www.ldc.gov.lv datiem, paredzot, ka visi RBR izmeklējuma rezultāti būs negatīvi. Pēc www.ldc.gov.lv datiem, 2020. gada 1. janvārī Latvijā bija reģistrēti 298 128 govju sugu dzīvnieki, kas vecāki par 12 mēnešiem un ka būtu jāizmeklē divas reizes gadā ar RBR, t.i., 298 128 gab. x 2 x 0,91 EUR = 542 592,96 EUR. Tātad kopā valstī govju brucelozes uzraudzība izmaksātu 542 592,96 EUR gadā.  Kopā valstī brucelozes uzraudzības izmaksas būtu šādas: 165 523,54 EUR + 542 592,96 EUR = 708 116,50 EUR.  Ar noteikumu projektiem plānotais atbilstības izmaksu ietaupījums dzīvnieku īpašniekam vai turētājam būs šādā apmērā: 708 116,50 EUR – 45 133,27 EUR = 662 983,23 EUR. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekti šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Ir sagatavots:  1) Ministru kabineta noteikumu projekts „Grozījumi Ministru kabineta 2012. gada 18. decembra noteikumos Nr. 881 „Kārtība, kādā veic brucelozes profilakses un apkarošanas pasākumus govīm””;  2) Ministru kabineta noteikumu projekts „Grozījumi Ministru kabineta 2011. gada 20. decembra noteikumos Nr. 988 „Kārtība, kādā veic brucelozes profilakses un apkarošanas pasākumus aitām un kazām”. |
| 2. | Atbildīgā institūcija | Zemkopības ministrija |
| 3. | Cita informācija | Noteikumu projekti izskatīšanai Ministru kabineta sēdē tiks virzīti vienlaikus. |

|  |
| --- |
| V. Tiesību akta projekta atbilstība Latvijas Republikas starptautiskajām saistībām |
| Projekti šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekti no 16.01.2020. līdz 29.01.2020. tika publicēti Zemkopības ministrijas tīmekļvietnes www.zm.gov.lv sadaļā „Sabiedrības līdzdalība” un Valsts kancelejas tīmekļvietnē https://www.mk.gov.lv/content/ministru-kabineta-diskusiju-dokumenti.  Noteikumu projekti nosūtīti saskaņošanai biedrībām „Lauksaimnieku organizāciju sadarbības padome”, „Zemnieku saeima” un „Latvijas Veterinārārstu biedrība”. |
| 2. | Sabiedrības līdzdalība projekta izstrādē | Noteikumu projekts 2020. gada 16. janvārī elektroniski nosūtīts saskaņošanai biedrībām „Lauksaimnieku organizāciju sadarbības padome”, „Zemnieku saeima” un „Latvijas Veterinārārstu biedrība”. Noteikumu projekts ievietots Zemkopības ministrijas un Valsts kancelejas tīmekļvietnē. |
| 3. | Sabiedrības līdzdalības rezultāti | Biedrību “Zemnieku saeima”, „Lauksaimnieku organizāciju sadarbības padome” un „Latvijas Veterinārārstu biedrība” iebildumi netika saņemti. Par tīmekļvietnē ievietoto projektu komentāri nav saņemti. |
| 4. | Cita informācija | Nav. |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Noteikumu projektus pēc tā pieņemšanas īstenos Pārtikas un veterinārais dienests, Lauksaimniecības datu centrs un Pārtikas drošības, dzīvnieku veselības un vides zinātniskais institūts „BIOR”. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saistībā ar noteikumu projektu izpildi nav nepieciešams veidot jaunas, ne arī likvidēt vai reorganizēt esošas institūcijas.  Noteikumu projektu izpilde neietekmēs institūcijām pieejamos cilvēkresursus. |
| 3. | Cita informācija | Nav. |

Zemkopības ministrs K. Gerhards

Tauriņa 67027064

[Sigita.Taurina@zm.gov.lv](mailto:Sigita.Taurina@zm.gov.lv)